หนี้สาธารณะ
หนี้สาธารณะ (Public Debt) คือ หนี้ที่เกิดขึ้นจากการกู้ยืมของรัฐบาล เนื่องจากจัดเก็บรายได้ คือ ภาษีอากร ค่าธรรมเนียมต่างๆ ไม่เพียงพอต่อการใช้จ่ายที่รัฐบาลนำไปลงทุนในโครงการต่างๆ
14 มี.ค. 2556

หนี้สาธารณะ (Public Debt) คือ หนี้ที่เกิดขึ้นจากการกู้ยืมของรัฐบาล เนื่องจากจัดเก็บรายได้ คือ ภาษีอากร ค่าธรรมเนียมต่างๆ ไม่เพียงพอต่อการใช้จ่ายที่รัฐบาลนำไปลงทุนในโครงการต่างๆ 
เมื่อใช้มากกว่าหาได้รัฐบาลก็จะต้องกู้ ซึ่งแหล่งเงินกู้มีอยู่ 2 แห่งคือ กู้ในประเทศและกู้ต่างประเทศ ตามพระราชบัญญัติวิธีการงบประมาณ พ.ศ. 2502 อนุญาตให้กระทรวงการคลังกู้เงินมาใช้จ่ายได้ไม่เกิน 20% ของงบประมาณรายจ่ายประจำปีและงบประมาณรายจ่ายเพิ่มเติม กับอีก 80% ของรายจ่ายชำระคืนต้นเงินกู้ในแต่ละปี
ธนาคารแห่งประเทศไทย ประเมินหนี้สาธารณะของไทยพบว่า มีแนวโน้มหนี้สาธารณะเพิ่มขึ้นจาก 44% ของผลิตภัณฑ์มวลรวมในประเทศ (จีดีพี) ในปีงบประมาณ 2554 เป็น 60% ในปีงบประมาณ 2556 และจะเริ่มมีหนี้สาธารณะสูงกว่ากรอบวินัยการคลังในปีงบประมาณ 2557 กระทั่งมีหนี้สาธารณะ 70% ต่อจีดีพี ในปีงบประมาณ 2559 
ที่คาดการณ์หนี้สูงมาก เพราะรัฐบาลมีนโยบายกระตุ้นเศรษฐกิจด้วยการลงทุนระบบรางและระบบน้ำ โดยจะออก พ.ร.บ.กู้เงินอีก 2 ล้านล้านบาท โดยจะนำเสนอ ครม.ในสัปดาห์หน้า จึงถูกจับตามองว่าการก่อหนี้ครั้งนี้อาจจะทำให้ประเทศเข้าสู่ภาวะเสี่ยงเพราะมีหนี้สูงเกินไป